### Beslutningstema

Under dette punkt skal der tages stilling til håndhævelse af bestemmelse i lokalplan om at tilbageføre arealer til landbrugpligt, når et lokalplanlagt areal ikke har været udnyttet til sit formål i over et år.

### Sagsfremstilling

[adresse] Golfbane i Toftlund er omfattet af Lokalplan nr. 1.4-03c, som i § 3.2 foreskriver, at landbrugspligtige arealer skal drives jordbrugsmæssigt, indtil anvendelsen som golfbane m.v. begynder, og såfremt anvendelsen ophører, skal jorden senest et år efter ophøret retableres til jordbrugsmæssig drift.

Ud fra luftfoto fra 2019 ses banen tydeligt i drift, hvor græsset er blevet klippet. Luftfoto fra 2022 og 2023 viser lige så tydeligt, at banen ikke har været vedligeholdt og dermed ikke i drift. Luftfoto er vedlagt som bilag.

I henhold til til lokalplanens bestemmelser skal golfbanen tilbageføres til landbrugsdrift, når banen ikke har været i drift i et år. Da bestemmelsen er optaget i en lokalplan, er det Tønder Kommune, som har pligten til at føre tilsyn med, at dette sker.

Når tilbageførelsen er sket, skal lokalplanen som konsekvens aflyses for banens område.

I forbindelse med sagsbehandlingen skal det vurderes, om hele eller dele af golfbanen er overgået til natur. Vandhuller på banen er registeret som §3-natur og kan ikke ændres. Den resterende del af banen skal vurderes, om den er vokset ind i natur, og om det er blevet levested for bilag IV arter. Er dette sket, kan banen ikke tilbageføres til landbrugpligt og ej heller tages ibrug til golfbane igen uden en dispensation fra naturbeskyttelsesloven.

Forvaltningen tager sagen op efter henvendelse fra borgere i Toftlund jf. vedlagte brev.

### Lovgrundlag

Planloven

### Indstilling Fagchefen for Plan og Udvikling indstiller,

|  |  |
| --- | --- |
| at | der igangsættes sagbehandling med henblik på vurdering af naturtilstand samt en tilbageførelse af golfbanen til landbrugsdrift jf. lokalplanens bestemmelser. |

### Beslutning

Indstillingen godkendt.